जिस समय कौरव पाण्डवों का अनिष्ट करने के लिए यात्रा कर रहे थे, उसी समय महर्षि व्यास वहाँ आ पहुँचे। उन्हें अपनी दिव्य दृष्टि से कौरवों की दुर्बुद्धि का पता चल गया था। उन्होंने स्पष्ट रूप से आज्ञा देकर कौरवों को वैसा करने से रोक दिया। इसके उपरांत व्यासजी धृतराष्ट्र के पास जाकर बोले- ‘दुर्योधन ने कपटपूर्वक पाण्डवों को हरा दिया और उन्हें वन में भेज दिया, यह बात मुझे अच्छी नहीं लगी है। आज से 13 वर्ष बाद पाण्डव बड़ा उग्र रूप धारण करेंगे और तुम्हारे सभी पुत्रों का ध्वंस कर डालेंगे। तुम अपने पुत्रा की द्वेष-बुद्धि मिटाने का यत्न करो, वरना बड़ा अन्याय होगा। मेरी सम्मति तो यह है कि दुर्योधन अकेला ही वन में जाकर पाण्डवों के पास रहे। सम्भव है पाण्डवों के सत्संग से दुर्योधन का द्वेषभाव दूर होकर प्रेमभाव जागृत हो जाए। राजन्! थोड़ी ही देर में महर्षि मैत्रेय पाण्डवों से वन में मिल यहाँ आ रहे हैं। वे तुम्हारे पुत्र को मेल-मिलाप का उपदेश करेंगे। परन्तु इस बात का अवश्य ध्यान रखना कि वे जो कुछ कहें, बिना सोच-विचार के कर लेना। यदि उनकी आज्ञा का उल्लंघन होगा तो वे क्रोध से शाप दे देंगे।’ इतना कहकर महर्षि वेदव्यास दुर्योधन के दरबार से रवाना हो गए।